7. ΑΝΑΚΟΙΝΩΣΙΣ ΥΠΟΥΡΓΟΥ ΕΞΩΤΕΡΙΚΩΝ της 11/22 Οκτ. 1947 (ΦΕΚ Α΄ 226) Περί ανακοινώσεως υπογραφείσης εν Λονδίνω πανηγυρικής δηλώσεως των Ηνωμένων Εθνών. Ο μόνιμος επί των Εξωτερικών Υφυπουργός ανακοινοί κατωτέρω το κείμενον και την εις την  ελληνικήν μετάφρασιν της εν Λονδίνω και υπό της Ελλάδος υπογραφείσης την 5ην Ιαν. 1943 πανηγυρικής δηλώσεως των Ηνωμένων Εθνών της αναφερομένης εις το άρθρ. 75 της μετά της Ιταλίας Συνθήκης Ειρήνης της 10ης Φεβρ. 1947 και εις τα αντίστοιχα άρθρα των περί Ειρήνης Συνθηκών μετά της Βουλγαρίας, Ρουμανίας και Ουγγαρίας. Πανηγυρική Δήλωσις υπογραφείσα εν Λονδίνω  την 5ην Ιαν. 1943 «Αι Κυβερνήσεις της Νοτιοαφρικανικής Ενώσεως, των Ηνωμένων Πολιτειών της Αμερικής, της Αυστραλίας, του Βελγίου, του Καναδά, της Κίνας, της Τσεχοσλοβακικής Δημοκρατίας, του Ηνωμένου Βασιλείου της Μεγάλης Βρεττανίας και της Βορείου Ιρλανδίας, της Ελλάδος, των Ινδιών, του Λουξεμβούργου, των Κάτω Χωρών, της Νέας Ζηλανδίας, της Νορβηγίας, της Πολωνίας, της Ε.Σ.Σ.Δ.της Γιουγκοσλαυΐας και η Γαλλική Εθνική Επιτροπή. Δια της παρούσης δηλώσεως προβαίνουν εις επίσημον προειδοποίησιν προς πάντας τους ενδιαφερομένους, και ιδιαιτέρως προς τα πρόσωπα τα διαμένοντα εις ουδετέρας χώρας, ότι προτίθενται να πράξουν ότι εξαρτάται από αυτά δια να καταστήσουν ανενεργούς τας μεθόδους τας εφαρμοζομένας υπό των Κυβερνήσεων μεθ’ ων ευρίσκονται εις εμπόλεμον κατάστασιν, εναντίον των Χωρών και των πληθυσμών, οίτινες υπέστησαν σκληράν επίθεσιν και λεηλασίαν. Συνεπώς αι υπογράφουσαι την παρούσα δήλωσιν Κυβερνήσεις και η Γαλλική Εθνική Επιτροπή επιφυλάσσουν εις εαυτάς παν δικαίωμα όπως κηρύξουν ακύρους πάσας τας μεταβιβάσεις ή συναλλαγάς τας σχετικάς με την περιουσίαν, τα δικαιώματα και τα συμφέροντα οιασδήποτε φύσεως άτινα κείνται ή έκειντο εις τα εδάφη άτινα περιήλθον υπό την κατοχήν ή υπό τον άμεσον ή έμμεσον έλεγχον των Κυβερνήσεων μεθ’ ων ευρίσκονται εις εμπόλεμον κατάστασιν ή άτινα ανήκουν ή ανήκον εις πρόσωπα (συμπεριλαμβανομένων και των Νομικών προσώπων) διαμένοντα εις τα διάφορα εδάφη. Η προειδοποίησις αύτη εφαρμόζεται είτε αι τοιαύται μεταβιβάσεις ή συναλλαγαί έλαβον την μορφήν διαρπαγής ή δηλώσεως, είτε έλαβον αύται την μορφήν νομιμοφανών συναλλαγών ακόμη και όταν αύται εμφανίζονται ως εκουσίως πραγματοποιηθείσαι. Αι προβαίνουσαι εις την δήλωσιν ταύτην Κυβερνήσεις και η Γαλλική Εθνική Επιτροπή λαμβάνουσι πανηγυρικώς σημείωσιν της εν προκειμένω αλληλεγγύης αυτών. Σελ. 193 492 Οργανισμός Ηνωμένων Εθνών 40.Β.α.7 